Dehꞈ ziˇ gaˇ kawˆ: Dahˬ beh ngeh iˇ shaˬ shaˬ k’awꞈ aˇ saˬ saˬ leˇ ngeh dehꞈ dzaˬ laˇ | Samuel F. Herd\nLoꞈ-eu nymˇgoˇ (Dzaw ngeh zmˬ-eu dmˬ) | Ngaˬ siˬ ba la 2018\nDehꞈ ziˇ gaˇ kawˆ\nDahˬ beh ngeh iˇ shaˬ shaˬ k’awꞈ aˇ saˬ saˬ leˇ ngeh dehꞈ dzaˬ laˇ\nShaˬmeuˬlaˆ Eˇ-peu Heuˇ-teuˬ Neh ja-euˬ\nNgaˇ Aˬmeˬliˇkaˬ miˇ k’ahˬ Eˇdiˬ-yaˇnaˬ gahˬ kaˬ Liˇbaˬtiˬ meuˬ meuˬ zaˬ-ahˇ jaˆ-eu daˇ kawˬ neh tsoˆ taˬ-euˬ ya cmˇ cmˇ zaˬ-ahˇ dehꞈ le-euˬ ma. Ngaˬ da ngaˬ ma zaˬ g’awˬ mya g’aˬ jawˇ-awˇ ngaˇ dehꞈ le ngeh-aˬ aˬ li tiˬ g’aˬ aˬ buˇ tiˬ g’aˬ lehˇ baw dzeuˇ taˬ-euˬ meh. Ngaˇ dehꞈ le g’aˬ naˇ aˬ li nyiˬ g’aˬ hawˇ-eu aˬ buˇ 1 g’aˬ lehˇ paˇ baw-euˬ meh.\nNgaˬ neh dehꞈ le-euˬ daˇ kawˬ ya cmˇ\nSahˬ boꞈ dzaw luꞈ ngeh tiˬ jeˬ-iˬ maˬ poˆ maˬ paˇ laˇ-aˬ siˬ. Nyiˇ ngeh-euˬ sahˬ boꞈ dzaw cawˬ deuˬ hawˇ-eu huiˬ laˇ ngeh-euˬ dzaw cawˬ deuˬ aˬ yawꞈ tiˬ deuˬ tehꞈ meh. Meuˬ laꞈ k’oeˇ jawˇ-eu deuˬ myaˬ ni tiˬ g’aˬ tiˇ g’aˬ siˬ nya meh.\nNgaˬ da ngaˬ ma zaˬ 7 g’aˬ jawˇ-eu meh. Ngaˇ zaˬ guˬ ngeh yaˇ mˇ dzaw-euˬ ma\nLiˇbaˬtiˬ meuˬ-euˬ tiˬ jaw yaˇ ngeh jaˆ byah taˬ-awˇ myaˬ tiˬ paˆ aˇ du ka-eu meh. Ngaˇ dehꞈ le ngeh ngaˬ da yaˇ mˇ zaˬ pyeuꞈ-miˇ neh ngaˇ zaˬ guˬ ngeh yaˇ tsehˬ-eu lawˬ liˬ yeuꞈ dzaw-awˇ yaˇ mˇ-euˬ ma.\nNgaˇ aˬ da zaˬ guˬ maˬ jawˇ haw-aˬ. Ngaˇ dehꞈ le ngeh-aˬ ngaˬ da 56 k’oꞈ byah laˇ-awˇ ngaˬ ma 35 k’oꞈ byah laˇ-euˬ meh. Ngaˬ da jawˇ saˇ doˆ-awˇ loˆ ga ni g’eh-eu meh. Ngaˬ da gaˇ mˇ gaˇ gaˬ-awˇ zaˬ deuˬ-ahˇ k’awꞈ yaw bym bym ni mehˬ-eu meh. Ngaˬ da pyuˇ g’awˬ mya ni maˬ poˆ nya k’awꞈ nga maꞈ bi jawˇ-eu iˇ kahˇ nga maꞈ bi dm-eu moeˬ tsoeˬ nga maꞈ bi dzaˬ-eu dzaˇ loꞈ ni jaˆ-eu uˬ taꞈ aˬ myah luꞈ nga maꞈ-ahˇ aˇ yamˬ biꞈ nya-eu meh. Ngaˬ da 93 k’oꞈ-ahˇ shiˇ-awˇ ngaˬ ma 86 k’oꞈ-ahˇ shiˇ-euˬ meh. Ngaˬ da ngaˬ ma Yeˬhawˇbaˬ-euˬ Saˇ kiˇ maˬ ngeuˇ k’awꞈ ngaˬ nyiˇ tiˬ g’aˬ Saˇ kiˇ pyeuꞈ-awˇ 1972 k’oꞈ-ahˇ neh naˇ saˇ jaˇ ziꞈ-eu sheuˬ g’eh-eu g’aˬ pyeuꞈ-euˬ meh.\nYaw nyiˇ ngeh\nNgaˬ ma zahˇ paw yaw muiˬ-ehˇ tawˬ-awˇ nga maꞈ-ahˇ jawˇ nah yawˬ jaw na luꞈ uˬ duˬ tahˬ nymˇ-ahˇ sheuˬ sheuˬ-ehˇ iˇ-eu meh. Ngaˇ tseˇ nyiꞈ k’oꞈ k’awˆ laˇ ngeh smˇ g’aˬ tiˬ poeˬ miˬ yehˇ-euˬ gaˇ kawˆ ya gaˬ dahˬ beh-euˬ ma. Teu miˇ neh ngaˇ aˬ ma-ahˇ “Aˇ yamˬ tiˬ yamˬ laꞈ k’oeˇ tehꞈ-ehˇ Yeˬsuˇ zaˬ hawˇ-eu Aˬda aˬ joˆ-ehˇ pyeuꞈ nya-a” lehˇ naˇ haˬ-euˬ ma. “Gaˇ kawˆ heu-aˬ maˬ siˬ jiˇ nya-eu jeˬ pyeuꞈ-a li-oˇ aˬ dui g’oˆ shaw-eu maˬ loˬ-a” lehˇ ngaˬ ma ehˇ-eu meh. Gaˇ kawˆ heu naˇ ngaˬ-euˬ g’aˇ duˬ maˬ g’oˆ shaw laˇ-eu jeˬ pyeuꞈ luꞈ-a siˬ. Ngaˇ 14 k’oꞈ laˇ ngeh puˬ dahˬ puˬ dzeˇ jaˆ-eu lawˇ gawˆ-ahˇ iˇ cuꞈ shawˇ-euˬ ma. Teu ngeh ngaˇ iˇ cuꞈ-ahˇ smˬ poˆ bi dehˬ nuiꞈ-euˬ ma. Heu naˇ Aˬda-euˬ g’aˇ duˬ Zaˬmaˇ-euˬ g’aˇ duˬ muiˬ-eu shawˇ-eu yaw sahˇ g’aˇ duˬ pyeuꞈ meh.\n1952 yehˇ maˬ geuꞈ iˇ mi na-ehˇ 17 k’oꞈ k’awˆ ngeh\nNgaˇ tseˇ daˇ teu kaˬ-ahˇ dzaw ngeh ngaˬ-euˬ cawˬ bawˇsiˬ teˇ zaˬ pyeuꞈ-awˇ ngaˬ-ahˇ jiˇ teˇ laˇ lehˇ cawˬ-eu meh. Ngaˇ Goˇdeˇ Ga-la-suiꞈ bawˇsiˬ aˇ muˇ-ahˇ uˇ iˇ-awˇ teu naˆ naˆ-ehˇ maˬ nya miˇ neh nyiˬ poˆ smˬ poˆ teˇ naˇ naˬ-euˬ ma. Tiˬ k’ehˬ naˇ ngaˇ yehˇ ya geuꞈ iˇ-awˇ Jeˬmaˬni miˇ k’ahˬ-ahˇ bi sha g’eh-euˬ ma. Yehˇ-euˬ aˬ yuiꞈ ngaˇ muiˬ-eu sheuˬ g’eh-eu g’aˬ pyeuꞈ nya-eu jeˬ nga lehˇ noeˬ-eu miˇ neh yehˇ-euˬ dzaw nymˇ-ahˇ bi dzaw tawꞈ iˇ-euˬ meh. Aˬ yawꞈ maꞈ ngaˬ-ahˇ aˬ myah luꞈ yehˇ bi geuꞈ mawꞈ k’awꞈ ngaˬ-ahˇ maˬ geuꞈ mawꞈ-eu miˇ neh yehˇ nyiˬ k’oꞈ geuꞈ naˇ 1956 k’oꞈ-ahˇ naˬ-euˬ ma. K’oeˇ gaˇ neh naˇ beu gaˇ dui dui-eu yehˇ tiˬ muˇ-ahˇ paˇ ahˇ iˇ-euˬ ma.\n1954-1956 ngaˇ Aˬmeˬliˇkaˬ-euˬ yehˇ nyiˬ k’oꞈ geuꞈ-euˬ ma\nDehꞈ-eu jeˬ yaw shuiꞈ dahˬ beh\nYaw tsaˬ yaw dawˇ-ahˇ maˬ siˬ nya ngeh ngaˇ zaˬ yo aˬ li maˇ diˇ deuˬ aˬ joˆ-ehˇ g’eh-eu lehˇ jah bahˬ taˬ-euˬ ma. Tiˬbiˬ laꞈ k’oeˇ hawˇ-eu ngaˬ-euˬ tiˬ jawˬ jawˇ-eu tsawˇ haˬ deuˬ loꞈ-ehˇ noeˬ caw-eu miˇ neh Jaˇliꞈ gaˇ kawˆ ja-eu aˬ li deuˬ naˇ zaˬ yo aˬ li-ahˇ maˬ duˇ nga lehˇ ngaˇ noeˬ-euˬ ma. Ehˇ k’awꞈ ngaˬ-euˬ dehꞈ ziˇ-ahˇ poˆ laˇ paˇ laˇ-eu tiˬ jeˬ na-ahˇ ya dzaw-euˬ ma. Tiˬ nah ngaˇ lawˬ liˬ yaw neˇ yeuꞈ-awˇ meuˬ-ahˇ le ngeh aˬ buˇ zaˬ guˬ nyiˬ g’aˬ deh naˬ laˇ-eu meh. Aˬ yawꞈ nyaꞈ ngaˬ shahˬ-euˬ aˬ nyiˇ pyeuꞈ-awˇ Yeˬhawˇbaˬ-euˬ Saˇ kiˇ pyeuꞈ-eu meh. Ngaˇ aˬ yawꞈ nyaꞈ neh biꞈ-euˬ Loꞈ-eu nymˇgoˇ Noeˬlaˇ-awꞈ! paˇ dmˬ gui haw-euˬ k’awꞈ teu naˆ naˆ-ehˇ maˬ siˬ laˇ nya. Nymˬ-mˇ poˆ naˇ aˬ yawꞈ nyaꞈ ngaˬ-ahˇ aˇ muˇ Jaˇliꞈ dzaw gaˇ iˇ ma lehˇ caw ngeh shaˇ noeˬ haw ma lehˇ ehˇ nehˬ-euˬ ma. Aˬ yawꞈ nyaꞈ uiˇ uiˇ-ehˇ “Ehˇ taˬ-euˬ loꞈ-ehˇ bi jaˆ de” lehˇ ehˇ ngeh “Euˬ za meh” lehˇ ehˇ nehˬ-euˬ ma.\nNgaˇ oe ma lehˇ ehˇ nehˬ-euˬ lehˬ iˇ-euˬ lehˇ miˇ-a. Ehˇ k’awꞈ ehˇ dzeuˇ taˬ-euˬ miˇ neh maˬ iˇ maˬ geuꞈ nya. Teu miˇ neh ngaˇ bawˬ dzaˬ gaˇ iˇ-euˬ ma. Teu gaˇ zaˬ deuˬ Jaˇliꞈ gaˇ kawˆ-ahˇ siˬ nya dui dui gaˇ ya mawˇ ngeh ngaˬ-ahˇ zahˬ leˇ-eu lehˇ miˇ-a. Ngaˇ yawˬ jaw na luꞈ ngaˬ ma nehˬ-ehˇ uˬ duˬ tahˬ nymˇ-ahˇ iˇ-euˬ k’awꞈ tiˬ jeˬ-iˬ maˬ siˬ nya nya. Teu loꞈ-ehˇ g’eh gaˇ ya mawˇ-euˬ miˇ neh ngaˬ-ahˇ Jaˇliꞈ dzaw mawꞈ laˇ-awˇ Jaˇliꞈ dzaw ma lehˇ ehˇ nehˬ-euˬ ma. Ngaˬ neh ya dzaw beh beh-euˬ jeˬ naˇ huiˬ dzehˬ dzehˬ-eu Miˬyehˇ-euˬ tsawˇ myahˇ naˇ Yeˬhawˇbaˬ lehˇ ya siˬ-euˬ ma. Gaˇ hu ngaˇ ngaˬ ma-ahˇ Yeˬhawˇbaˬ-euˬ Saˇ kiˇ aˬ suˇ g’aˬ-a lehˇ naˇ haˬ haw-euˬ ma. “Teu deuˬ laˬ aˬ yawꞈ maꞈ Yeˬhawˇbaˬ lehˇ kuˇ-eu tsawˇ mawˬ tiˬ g’aˬ-ahˇ uˬ duˬ tahˬ-eu meh” lehˇ ngaˬ ma ehˇ-eu meh. Ehˇ k’awꞈ nymˬ-mˇ naˇ ngaˬ-ahˇ myaˆ nuiˆ byeh laˇ shaw miˇ-a.\nNgaˇ yaw tsaˬ yaw dawˇ-ahˇ ya mawˇ maˬ lehˇ siˬ nya-eu miˇ neh kawˇ ma-ehˇ huiˬ laˇ mahˇ laˇ-euˬ ma. 1957 Smˇ siˬ siˬ-ahˇ bawˬ dzaˬ dahˬ beh iˇ-euˬ poˆ-ahˇ neh baˬ la 9 siˬ naˇ iˇ cuꞈ shawˇ-euˬ ma. Teu gaˇ neh naˇ ngaˬ-euˬ nui noeˬ paˇ iˇ-euˬ meh. Ngaˬ-ahˇ laꞈ k’aˬ cehˇ dui dui miˇ-a Jaˇliꞈ maˇ diˇ zaˬ yo aˬ li-euˬ gaˇ kawˆ-ahˇ mehˬ-eu lehˇ ya siˬ-euˬ miˇ neh. Yeˬsuˇ maˇ diˇ zaˬ yo aˬ li tiˬ g’aˬ meh. Aˬ yawꞈ aˬ cawˬ naˆ maˬ tseˇ g’aˬ k’aˆ-awˇ baoˬ ahˇ k’awꞈ tiˬ g’aˬ nehˬ-ehˇ-iˬ maˬ diˬ ceh ceh-a. Maˬ keuˆ laˇ miˇ ehˇ taˬ loꞈ-ehˇ aˬ yawꞈ “k’ehˬ-eu jeˬ-ahˇ . . . dawˬ g’oꞈ maˬ doˆ ni daˬ-euˬ meh.” (Iˇsaˬyaˇ 53:2 7) Yeˬsuˇ-euˬ g’aˬ k’ehˇ maˇ diˇ deuˬ naˇ “tsawˇ haˬ yawˬ g’aˬ na luꞈ-ahˇ g’awˬ shaˬ ya gaˬ” nga lehˇ ngaˇ ya siˬ-euˬ ma.—2 Tiˆmoˇseˬ 2:24.\nK’oeˇ gaˇ neh tiˬ k’oꞈ naˇ 1958 k’oꞈ-ahˇ ngaˇ huˬ mehˬ mehˬ-eu g’aˬ geuꞈ-euˬ ma. Ehˇ k’awꞈ tiˬ k’ehˬ naˬ-euˬ ma. Aˬ jeˬ miˇ neh nga? Ngaˬ-ahˇ aˇ muˇ Jaˇliꞈ dzaw-iˇ ma lehˇ cawˬ laˇ-euˬ k’oeˇ nyiˬ g’aˬ laꞈ k’oeˇ neh tiˬ g’aˬ pyeuꞈ-eu Gawˇliˬ-yaˬ nehˬ-ehˇ sheuˬ dahˬ dzaˬ-euˬ miˇ neh ma. Aˬ yawꞈ-ahˇ ya yuˇ-euˬ tiˬ pawˬ-iˬ nui ma maˬ cawˆ nya. Teu ngeh aˬ yawꞈ poeˬ dui dui-eu sehˇ pyeuꞈ-eu loꞈ-ehˇ nymˬ-mˇ keuˆ ni pyeuꞈ luꞈ-a siˬ. Ngaˬ-euˬ g’aˇ duˬ naˇ Gawˇliˬ-yaˬ miˇ tsaˬ k’oeˇ taˆ-euˬ sehˇ deuˬ laꞈ k’oeˇ neh k’aˇ poeˬ-eu hmˬ pyeuꞈ meh. Aˬ yawꞈ nehˬ-ehˇ oeˇ mˇ ya baˇ-euˬ laˬ k’aˬ cehˇ-eu lehˇ miˇ-a. Nymˬ-mˇ poˆ-aˬ Gawˇliˬ-yaˬ aˬ yawꞈ-euˬ gaˇ kawˆ ja gaˇ naˇ haˬ kaˇ-euˇ.\n“Ngaˬ peh mehˇ nmˇ 16 g’aˬ jawˇ-awˇ ngaˬ ma naˇ Yeˬhawˇbaˬ-euˬ Saˇ kiˇ pyeuꞈ-eu meh. Ngaˇ 14 k’oꞈ k’awˆ ngeh ngaˬ ma shiˇ-awˇ teu gaˇ neh naˇ ngaˬ da Jaˇliꞈ dzaw laˇ-euˬ meh. Ngaˬ ma maˬ paˇ jawˇ-eu miˇ neh ngaˬ-euˬ aˇ yuiꞈ 12 daˇ dzaw ngeh aˬ nyiˇ deuˬ-ahˇ cu-awˇ g’awˬ nyoeˇ dzaˇ saꞈ mˇ-awˇ ngaˬ da g’oꞈ laˇ ngeh tiˬ kawˆ loꞈ-ehˇ dzaˬ nya-eu g’aˇ duˬ nga nyaꞈ mehˇ nmˇ-ahˇ sahˬ boꞈ tiˬ nah tiˬ g’aˬ-ehˇ bi dzaw le-eu za meh laˬ lehˇ ngaˬ da saˬ laˬ-ahˇ shaˇ iˇ-euˬ meh. Saˬ laˬ nui ma tsaˬ-eu miˇ neh nga nyaꞈ mehˇ nmˇ ngaˬ-euˬ aˇ yuiꞈ dzaw g’aˬ ngeh keuˆ ni heu loꞈ-ehˇ jahˇ-euˬ ma. Saˇ kiˇ 2 g’aˬ nga pehˬ nymˇ-ahˇ mehˬ laˇ-euˬ miˇ neh nga pehˬ 11 g’aˬ Saˇ kiˇ pyeuꞈ laˇ-euˬ ma. Ngaˬ-ahˇ tsaꞈ gaˬ iˇ-eu ya leˇ-eu lehˇ miˇ-a. Ehˇ k’awꞈ zawˇ-ehˇ shaꞈ dawˇ baw-eu miˇ neh ngaˬ-euˬ k’aˬ dzeˇ zaˬ g’awˬ mya k’oꞈ caw ba nehˬ-euˬ meh.”\nGawˇliˬ-yaˬ nga nyaꞈ 1959 k’oꞈ Nyiˬ siˬ ba la-ahˇ oeˇ mˇ baˇ-awˇ tiˬ kawˆ loꞈ-ehˇ huˬ mehˬ mehˬ-eu gaˇ mˇ-euˬ ma. Teu ngeh k’oꞈ Shiꞈ siˬ siˬ-ahˇ Beˬdeˬlaˇ-ahˇ mˇ iˇ-eu lehˇ sahˬ boꞈ aˇ taꞈ shaˬ g’eh-euˬ ma. Nga nyaꞈ saˇ naˇ dawˬ pehˬ hmˬ-ahˇ mˇ iˇ mawꞈ-eu lehˇ miˇ-a. Mehˇ nmˇ Saiˇmoˬ Keˇ-leˇkeuˬ nga nyaꞈ-ahˇ naˇ haˬ tseˇ ngeh Beˬdeˬlaˇ-ahˇ nymˇ dahˬ baw-eu deuˬ maˬ geuꞈ-a lehˇ ehˇ-eu meh. K’oeˇ ngeh yamˬ-ahˇ teu loꞈ-ehˇ g’eh-eu meh. Ehˇ k’awꞈ nga nyaꞈ Beˬdeˬlaˇ-ahˇ mˇ mawꞈ nya siˬ. G’awˬ mya k’oꞈ byah laˇ ngeh noeˬ taˬ-euˬ loꞈ-ehˇ pyeuꞈ laˇ-euˬ meh.\nTsaꞈ gaˬ-eu deuˬ loˬ-eu aˬ geu tsahˇ-ahˇ iˇ paˬ nga lehˇ saˇ naˇ dawˬ pehˬ hmˬ-ahˇ sahˬ boꞈ boꞈ g’eh-euˬ ma. Aˬ yawꞈ maꞈ tiˬ tsahˇ toeˬ mehˬ-eu tehꞈ meh. Teu naˇ Aˇkeˬsaˬ gahˬ kaˬ Paiˇ Baˬ-laˬ meuˬ teu gaˇ pyeuꞈ meh. Teu ngeh yamˬ-ahˇ aˇ muˇ nyiˬ muˇ jaˆ-eu tehꞈ meh. Tiˬ muˇ naˇ tsawˇ haˬ yaw ba deuˬ-euˬ laꞈ taꞈ pyeuꞈ-awˇ nyaˆ taꞈ tiˬ muˇ naˇ yaw naˆ deuˬ-euˬ g’aˇ duˬ meh. Nga nyaꞈ tsaꞈ gaˬ-eu deuˬ 14 g’aˬ jawˇ-eu yaw naˆ deuˬ-euˬ aˇ muˇ-ahˇ ya jawˇ iˇ-euˬ ma.\nTsawˇ haˬ yaw naˆ yaw ba biˇ paˆ miˇ ya shaˬ\nYeˬhawˇbaˬ-euˬ Saˇ kiˇ deuˬ tsaꞈ gaˬ-eu deuˬ yaw naˆ yaw ba lehˇ aˬ jeˬ miˇ neh biˇ paˆ nga lehˇ nawˇ noeˬ tehꞈ-a. Teu naˇ teu ngeh yamˬ-ahˇ toˆ-ehˇ maˬ biˇ paˆ naˇ maˬ geuꞈ nya-eu miˇ neh meh. Teu ngeh yamˬ-ahˇ yaw naˆ yaw ba tiˬ gaˇ bi jawˇ keuˬ naˇ zahˇ sahˇ k’oꞈ-ahˇ bahˬ-awˇ suˬ saˬ laˇ nya meh. Yaw myaˬ gaˇ-euˬ mehˇ nmˇ deuˬ shaˬ jiˇ maˬ duˇ leˇ-eu deuˬ tiˬ kawˆ loꞈ-ehˇ uiˬ leˇ-awˇ bawˬ dzaˬ naˇ Bawˬdzaˬnymˇ laˆ cawˆ laˇ gaˇ guˆ-eu meh. K’oeˇ naˇ mehˇ nmˇ yaw naˆ deuˬ yaw ba deuˬ-euˬ iˇ kahˇ-ahˇ tsaꞈ gaˬ iˇ naˇ diˬ laˇ-eu meh. Yaw muiˬ-ehˇ tsaꞈ gaˬ daˆ leꞈ nya-eu g’aˇ duˬ zahˇ sahˇ k’oꞈ-ahˇ ya caw teh-awˇ g’awˬ myahˇ maˬ g’eh-ehˇ muiˬ daˆ laˇ tehꞈ-a lehˇ noeˬ tmˬ-euˬ ma.\nTeu ngeh yamˬ-ahˇ tsaꞈ gaˬ-eu yaw awˬ maˬ ngeuˇ-a. Tsawˇ haˬ yaw naˆ deuˬ jawˇ gaˇ tsaꞈ gaˬ iˇ ngeh maˬ yehˆ maˇ yehˆ-ehˇ tsawˇ haˬ yaw ba deuˬ-euˬ nymˇ-ahˇ zaˬ leˇ naˇ yaw nymˇ nymˇ lehˇ tsaꞈ gaˬ-eu laˬ maˬ ngeuˇ naˇ seuˆ maꞈ ma lehˇ ehˇ nehˬ-awˇ yawˬ nymˇ yawˬ-ahˇ iˇ de laˬ lehˇ yaw kawˇ-ehˇ ya noeˬ tsehˆ-eu meh. Teu ngeh yamˬ-ahˇ tsaꞈ gaˬ-eu naˇ heu loꞈ-ehˇ g’eh-eu meh.\nGawˇliˬ-yaˬ nga nyaꞈ huˬ mehˬ mehˬ ngeh gaˇ mˇ-awˇ yawˬ haˇ yawˬ ha ya cu-eu meh. Nga nyaꞈ-euˬ gaˇ myaˬ-eu tiˬ paˆ pyuˇ ui cuiˆ za-eu tehꞈ meh. Gawˇliˬ-yaˬ iˇ kahˇ-euˬ gaˇ ui cuiˆ na mˇ-eu meh. Iˇ kahˇ tiˬ kahˇ naˇ ngaˬ-ahˇ bi caw ba-eu miˇ neh Gawˇliˬ-yaˬ aˇ yamˬ tiˬ k’ehˆ tehꞈ-ehˇ mˇ luiˆ jiˇ nya meh. Heu pehˬ nah g’ahˇ hawˬ byawˇ jiˇ biꞈ-eu meh. Nga nyaꞈ iˇ kahˇ-ahˇ maˬ g’oꞈ iˇ mi na-ehˇ biˇ dzaˬ-eu ma. Yawˬ jaw na luꞈ iˇ kahˇ tiˬ kahˇ-ahˇ mˇ iˇ ngeh Gawˇliˬ-yaˬ moeˬ tsoeˬ jeˬ-awˇ ngaˇ naˇ yaˇ kmˇ mˇ-awˇ laˇ g’oˆ zaˬ siˆ shawˇ-eu uˬ taꞈ iˇ kahˇ tiˬ jawˬ laˆ buˇ-eu ma. K’oeˇ naˇ tsawˇ haˬ yaw ba-euˬ iˇ kahˇ tiˬ kahˇ-ahˇ nga nyaꞈ laˇ g’oˆ zaˬ siˆ shawˇ-eu ma. Nah ga ni Gawˇliˬ-yaˬ laꞈ k’oeˇ siꞈ-awˇ ngaˇ naˇ laꞈ nyiˇ siꞈ-eu ma. Aˬ yawꞈ pehˬ nah g’ahˇ haw byawˇ bi dzaˬ-eu meh. Gawˇliˬ-yaˬ laꞈ k’oeˇ ya dzaˬ k’awꞈ aˬ yawꞈ pehˬ nehˬ-ehˇ maˬ dzaˬ-a. Ngaˇ naˇ lawˬ liˬ naˬ duˬ-ahˇ dzaˬ-eu ma. Teu naˇ ngaˬ-euˬ g’aˇ duˬ tiˬ jeˬ-iˬ maˬ g’eh-a. G’awˬ nyoeˇ jiˇ kuiˇ-eu lehˇ miˇ-a. Aˬ yawꞈ pehˬ muiˬ-eu nymˇ jiˇ tiˬ jiˇ pyeuꞈ k’awꞈ dawˬ peh jawˇ-eu deuˬ-euˬ nui noeˬ ahˇ-eu meh. Tiˬ poˆ lawˬ liˬ yaꞈ tsiˇ dawˆ duˬ-ahˇ iˇ ngeh pyeuꞈ laˇ-euˬ gaˇ kawˆ-ahˇ noeˬ nya siˬ. Yaꞈ tsiˇ dawˆ g’aˬ-awˇ Gawˇliˬ-yaˬ gaˇ nyiˇ tiˬ poˆ iˇ-eu za meh laˬ lehˇ aˬ li yaw ba tiˬ g’aˬ-ahˇ naˇ haˬ ngeh aˬ yawꞈ nui ma pehˇ-eu laꞈ k’oeˇ ngaˬ-ahˇ haw tsoˆ taˬ-awˇ “Piˬ tehˬ taˬ nga.” lehˇ ehˇ-eu meh.\nMaˬ ngehˇ leˇ coeˇ-eu g’awˬ shaˬ gaˬ-eu jeˬ\nEhˇ k’awꞈ nga nyaꞈ mehˇ nmˇ deuˬ nehˬ-ehˇ muiˬ-eu aˇ yamˬ jaˆ-awˇ tsaꞈ gaˬ-eu gaˇ-ahˇ ya leˇ-eu lehˇ miˇ-a. Nga nyaꞈ Paiˇ Baˬ-laˬ meuˬ-ahˇ oe keuˆ beh beh ngeh aˇ muˇ-euˬ gaˇ mˇ-eu g’aˬ lehˇ kuˇ-eu mehˇ nmˇ nehˬ-ehˇ yaꞈ-euˬ ma. Aˬ yawꞈ-euˬ miˬ zaˬ Saˇ kiˇ maˬ pyeuꞈ laˇ-euˬ siˬ miˇ neh Gawˇliˬ-yaˬ Jaˇliꞈ mehˬ nehˬ-euˬ meh. Ngaˇ naˇ aˬ yawꞈ-euˬ aˬ buˇ hawˇ-eu aˬ yawꞈ-euˬ oeˬ paˬ-ahˇ mehˬ-euˬ ma. Aˬ ma g’aˬ hawˇ-eu aˬ buˇ g’aˬ Yeˬhawˇbaˬ-euˬ gaˇ mˇ-eu lehˇ noeˬ tsehˆ-awˇ iˇ cuꞈ shawˇ-euˬ meh.\nNga nyaꞈ tsawˇ haˬ yaw ba deuˬ-euˬ aˇ muˇ-ahˇ g’oeˇ-eu cawˬ yaw myaˬ g’aˬ jawˇ-eu ma. Aˬ yawꞈ maꞈ hawˬ dzaˬ laˇ lehˇ tiˬ k’ehˬ maˬ taˬ kuˇ meh. Ehˇ k’awꞈ nga maꞈ tiˬ kawˆ loꞈ-ehˇ jawˇ gaˇ aˬ cawˬ maˬ bi mawˇ-eu g’aˇ duˬ uˬ ciꞈ paw ya iˇ-eu meh. Kuˇ Kehˇ Kehˬ (KKK) aˇ muˇ teu naˇ teu ngeh yamˬ-ahˇ yaw ba yaw naˆ tseˇ paˆ gaˇ g’aˬ biꞈ-awˇ yaw haiˬ jeˬ mˇ-eu paw tsawˇ myahˇ doˆ dui dui-eu meh. Ngaˇ Haˇloˬg’oiˬ tiˬ miˇ-ahˇ aˬ li tiˬ g’aˬ KKK aˇ muˇ-euˬ moeˬ tsoeˬ dmˬ-awˇ guiˇ ga-ahˇ nuiˇ luꞈ-eu gaˇ kawˆ nymˬ-mˇ keuˆ noeˬ nya siˬ. Ehˇ k’awꞈ maˬ muiˬ-eu gaˇ kawˆ heu mehˇ nmˇ yaw kaˬ gaˬ-eu jeˬ-ahˇ maˬ laˆ naˬ nya-aˬ. Jawˇ la yamˬ tiˬ k’oꞈ-ahˇ nga nyaꞈ huiˬ-eu mehˬ bawˬ smˬ nah-ahˇ iˇ-eu g’aˇ duˬ pyuˇ loˬ laˇ taˬ ngeh mehˇ nmˇ tiˬ g’aˬ 1950 k’oꞈ-ahˇ-euˬ ngaˬ-euˬ lawˬ liˬ zeuˇ ma lehˇ ehˇ-euˬ meh. K’oeˇ gaˇ neh ba la tiˬ siˬ naˇ tiˬ nah ngaˬ nyaꞈ uˬ tsaˇ tsoˆ tsoˆ-ehˇ tsaꞈ gaˬ iˇ-awˇ yaw myaˬ g’aˬ-ahˇ Jaˇliꞈ mehˬ-awˇ iˇ kahˇ-ahˇ oꞈ keuˆ laˇ ngeh tsawˬ guˆ-iˇ dui dui-euˬ ma. Nga nyaꞈ-euˬ lawˬ liˬ iˇ kahˇ mehˬ shi naˬ taˬ laˇ-awˇ seuˬ g’aˬ tiˬ taꞈ dawˆ tehˬ taˬ-euˬ meh. Sahˬ boꞈ teu laꞈ k’oeˇ “Ngaˇ nawˬ-ahˇ lawˬ liˬ biꞈ k’oꞈ nehˬ ma. Heu naˇ ngaˬ-euˬ laꞈ sawˬ ma. Nawˬ-euˬ mehˇ nmˇ.” lehˇ boꞈ taˬ-euˬ meh.\nYa puˬ-euˬ nyaˆ taꞈ tiˬ kawˆ naˇ ngaˬ-euˬ nui ma-ahˇ zaw laˇ dui dui-eu mehˇ nmˇ deuˬ-euˬ nui ma muiˬ-eu jeˬ pyeuꞈ meh. 1962 k’oꞈ-ahˇ ngaˇ-ahˇ Niˬ-yuˬ Yawˇ Saˇ-uˇ Lehˇsiˬ meuˬ-ahˇ Miˬyehˇ gaˇ mˇ-eu sahˬ boꞈ dzaw nymˇ-ahˇ dzaw laˇ lehˇ kuˇ-eu meh. Dzaw nymˇ teu naˇ ba la tiˬ siˬ byah ni ya dzaw-awˇ aˇ muˇ-ahˇ sheuˬ g’eh-eu deuˬ aˇ maꞈ-ahˇ sheuˬ g’eh-eu deuˬ gahˬ kaˬ-ahˇ sheuˬ g’eh-eu deuˬ-ahˇ mehˬ-eu jeˬ pyeuꞈ meh. Teu ngeh ngaˇ gaˇ maˬ jaˆ pyuˇ jiˇ yaw k’aˆ-ehˇ maˬ ahˇ Paiˇ Baˬ-laˬ meuˬ-ahˇ jaˆ-eu naˬ gaˬ nehˬ-ehˇ taꞈ leˇ-eu jeˬ mˇ-eu gaˇ mˇ duˬ tiˬ tsahˇ ngaˇ jawˇ gaˇ naˬ gaˬ ngehˬ laꞈ-awˇ gaˇ-euˬ gaˇ kawˆ naˇ haˬ tseˇ-eu g’aˇ duˬ oe lehˇ kuˇ-eu meh. Ngaˇ gaˇ teu ya mˇ naˇ tsawˇ haˬ yaw naˆ deuˬ laꞈ koeˇ gaˇ mˇ duˬ teu laꞈ k’oeˇ dahˬ beh-eu g’aˬ pyeuꞈ meh. Ehˇ k’awꞈ aˬ yawꞈ maꞈ ngaˬ-ahˇ maˇ diˇ mˇ laˇ-awˬ lehˇ kuˇ naˇ ngaˇ aˬ joˆ-ehˇ jahˇ paˬ nga? Ngaˇ Niˬ-yuˬ Yawˇ-ahˇ iˇ-eu pyuˇ jiˇ maˬ ahˇ dzaw nymˇ-ahˇ iˇ paˬ ngaˇ laˬ gaˇ mˇ-iˇ paˬ nga laˬ lehˇ ngaˬ-ahˇ shaˇ noeˬ maˬ doˆ nya. Gaˇ kawˆ heu nehˬ-ehˇ taꞈ leˇ-awˇ Beˬdeˬlaˇ-ahˇ sahˬ boꞈ boꞈ g’eh-eu lehˇ g’eh ngeh ngaˬ-euˬ tiˬ ziˇ maˬ ngehˇ leˇ coeˇ-eu gaˇ kawˆ tiˬ jeˬ pyeuꞈ laˇ-euˬ meh.\nAˇ muˇ laꞈ k’oeˇ-euˬ aˬ yawꞈ-euˬ k’aˬ dzeˇ zaˬ Saˇ kiˇ maˬ ngeuˇ-eu mehˇ nmˇ aˬ buˇ tiˬ g’aˬ uˬ shawˬ yaw naˆ-ehˇ nga pehˬ-euˬ laˇ g’oˆ-ahˇ k’oˆ laˇ-awˇ sahˬ boꞈ tiˬ taꞈ biꞈ laˇ-euˬ meh. Teu laꞈ k’oeˇ pyuˇ tiˬ byah ni ahˇ-eu meh. Aˬ yawꞈ hawˇ-eu zaˬ deuˬ jawˇ nah yaw myaˬ jaw yaw naꞈ-ehˇ tuˇ tuˇ-ehˇ sa laˬ yaˇ-ahˇ ya moꞈ g’eu iˇ-euˬ meh. Teu naˇ ngaˬ-ahˇ Niˬ-yuˬ Yawˇ-ahˇ bi iˇ-eu lehˇ pyuˇ poˆ-eu jeˬ pyeuꞈ meh. Aˬ yawꞈ ehˇ-eu “Dzaw nymˇ-ahˇ iˇ-awˬ yaw k’aˆ k’aˆ-ehˇ dzaw iˇ-awˇ nga maꞈ-ahˇ mehˬ laˇ lawˬ” lehˇ ehˇ-eu meh. K’oeˇ gaˇ neh naˇ ngaˇ k’awꞈ naˬ gaˬ nehˬ-ehˇ taꞈ leˇ-eu jeˬ mˇ-eu gaˇ mˇ duˬ-ahˇ jaw nah ngaˬ jaw dawˬ nehˬ laꞈ-eu za meh laˬ lehˇ naˇ haˬ-euˬ ma. Aˬ yawꞈ maꞈ maˬ za-a lehˇ ehˇ-eu meh. Ehˇ k’awꞈ teu naˇ ngaˬ-euˬ g’aˇ duˬ tiˬ jeˬ-iˬ maˬ paˇ ngeuˇ meh ngaˇ Niˬ-yuˬ Yawˇ-ahˇ iˇ-eu lehˇ noeˬ tsehˆ taˬ dzeuˇ-euˬ miˇ neh. Maˬ gaˇ-a siˬ ngaˇ gaˇ teu maˬ ya mˇ-euˬ miˇ neh.\nNymˬ-mˇ poˆ-aˬ Gawˇliˬ-yaˬ Paiˇ Baˬ-laˬ meuˬ-ahˇ jawˇ ngeh aˬ joˆ-ehˇ g’eh nya lehˇ ja nehˬ laꞈ meh. Aˬ yawꞈ ehˇ-eu “Ngaˬ-ahˇ heu gaˇ-euˬ tsaꞈ gaˬ duˬ-ahˇ ya leˇ-eu lehˇ miˇ-a. Ngaˇ Jaˇliꞈ dzaw zaˬ 15 g’aˬ-ahˇ neh 20 g’aˬ-ahˇ keuˆ ni jawˇ-eu ma. Nga nyaꞈ uˬ shaw paw tsaꞈ gaˬ iˇ-awˇ nah g’ahˇ paw-ahˇ neh uˬ ciꞈ taw paw keuˆ ni Jaˇliꞈ mehˬ iˇ-eu ma. Tiˬ poˆ na uˬ ciꞈ paw naˬ liˬ 11 laꞈ-ahˇ keuˆ ni mehˬ keuˆ-euˬ ma. Heu gaˇ Miˬyehˇ gaˇ mˇ-eu zawˇ-ehˇ byawˬ nya. Ngaˬ-ahˇ gaˇ nui jeˬ maˬ mˇ paˇ iˇ mawꞈ nya aˇ maꞈ-ahˇ sheuˬ g’eh-eu gaˇ jiˇ maˬ mˇ-iˇ mawꞈ nya. Ehˇ k’awꞈ Yeˬhawˇbaˬ ngaˬ-ahˇ aˬ jeˬ bi mˇ-eu lehˇ noeˬ taˬ dzeuˇ-awˇ” aˬ yawꞈ neh noeˬ taˬ-euˬ loꞈ-ehˇ mˇ-euˬ meh.\nGaˇ ma doˆ iˇ-eu sheuˬ g’eh-eu gaˇ\nNga nyaꞈ Paiˇ Baˬ-laˬ meuˬ-ahˇ huˬ mehˬ mehˬ-eu gaˇ mˇ luꞈ ngeh dzehˬ-eu huˬ mehˬ mehˬ-eu g’aˬ geuꞈ-eu lehˇ jiˇ jaˇ laˇ dawˆ-euˬ ma. Nga nyaꞈ-ahˇ dzehˬ-eu huˬ mehˬ mehˬ-eu gaˇ mˇ mawꞈ dui dui nya. Aˬ jeˬ miˇ neh nga? Gahˬ kaˬ-ahˇ sheuˬ g’eh-eu g’aˬ nga nyaꞈ-ahˇ Teˇsaˬ-suiꞈ laꞈ k’oeˇ jaˆ-eu aˇ muˇ tiˬ muˇ-ahˇ dzehˬ-eu huˬ mehˬ mehˬ-eu g’aˬ bi geuꞈ iˇ mawꞈ-eu loꞈ-ehˇ nga nyaꞈ k’awꞈ nui ma tsaˬ-eu miˇ neh ma. Nga nyaꞈ sahˬ boꞈ aˇ myah oe nga lehˇ yawˬ nah na luꞈ dawˬ k’awꞈ bawˬ keuˆ laꞈ k’oeˇ sahˬ boꞈ tiˬ jawˇ-iˬ maˬ ya mawˇ-a. Uˬ duˬ duˬ leˇ ngeh-aˬ sahˬ boꞈ oe keuˆ-awˇ haw ngeh ngaˇ hawˇ-eu mehˇ nmˇ Liˇahˬ G’oiˇbeuˬ-ahˇ Tiˬ siˬ ba la 1965 k’oꞈ-ahˇ neh naˇ aˇ maꞈ-ahˇ sheuˬ g’eh-eu g’aˬ biꞈ geuꞈ-eu lehˇ boꞈ taˬ-euˬ meh. Nymˬ-mˇ mehˇ nmˇ Liˇahˬ Aˬmeˬliˇkaˬ saˇ naˇ laꞈ k’oeˇ ja uˇ-eu gawˬmiˬtiꞈ geuꞈ luꞈ meh.\nAˇ maꞈ-ahˇ sheuˬ g’eh-eu g’aˬ ya geuꞈ-eu ngaˬ-ahˇ uˬ duˬ gawꞈ-eu lehˇ miˇ-a. Teu k’oꞈ-euˬ jeˬ hu mehˇ nmˇ Je-suiˬ Eˇ Tamˇsahˬ gahˬ kaˬ-ahˇ sheuˬ g’eh-eu g’aˬ geuꞈ luꞈ meh. Aˬ yawꞈ ngaˬ-ahˇ geuꞈ nya paˬ-ehˇ g’eh ngaˇ laˬ lehˇ tseˇ-eu meh. Aˬ yawꞈ ngaˬ-ahˇ nahˬ yu ni aˬ jeˬ jeˇ ya laˆ paˇ-eu lehˇ ehˇ nehˬ-awˇ aˇ maꞈ-ahˇ sheuˬ g’eh-eu deuˬ ya mˇ nya-eu jeˬ-ahˇ jiˇ ngehˬ keuˆ-eu meh. Ngaˇ sheuˬ g’eh-eu g’aˬ geuꞈ iˇ-euˬ yaw myaˬ jaw maˬ byah laˇ mi na-ehˇ nui noeˬ nui duˇ loˬ nya lehˇ siˬ laˇ nya. Ngaˇ sheuˬ g’eh-eu g’aˬ ya geuꞈ laˇ-euˬ taꞈ naˇ gahˬ kaˬ-ahˇ sheuˬ g’eh-eu g’aˬ pyeuꞈ-eu mehˇ nmˇ Tamˇsahˬ nehˬ-ehˇ mˇ dahˬ beh-awˇ saˇ jaˇ ziꞈ-eu mehˇ nmˇ teu g’aˬ laꞈ k’oeˇ neh yaw myaˬ jeˬ ya dzaw ma.\nNgaˇ noeˬ dahˇ doe-eu mehˇ nmˇ deuˬ neh caw ba nehˬ laꞈ-euˬ jeˬ-ahˇ aˇ poeˬ taˬ baw dui dui ma\nTeu ngeh yamˬ-ahˇ aˇ maꞈ-ahˇ sheuˬ g’eh-eu deuˬ-ahˇ dzaw nehˬ-eu jeˬ yaw k’aˆ-ehˇ maˬ jaˆ-a. Yaw jeˬ ma jeˬ ngaˇ hawˇ-eu aˇ maꞈ-ahˇ sheuˬ g’eh-eu tiˬ g’aˬ tiˬ kawˆ loꞈ-ehˇ aˇ muˇ tiˬ muˇ-ahˇ g’aˬ iˇ-awˇ dahˬ beh-eu muˇ-ahˇ naˇ aˬ yawꞈ mˇ gaˇ ngaˇ haw-awˇ nyaˆ taꞈ muˇ-ahˇ naˇ ngaˇ mˇ ngeh aˬ yawꞈ haw-eu meh. Jiˇ ngeh tiˬ g’aˬ tiˬ muˇ-ahˇ g’aˬ iˇ-eu ma. Gawˇliˬ-yaˬ ngaˬ-ahˇ “Aˬ yawꞈ iˇ shaw meh loˇ?” lehˇ naˇ haˬ-eu meh. Tiˬ k’ehˬ naˇ ngaˇ aˇ yeˇ huiˬ-eu tiˬ jeˬ-ahˇ ya siˬ nya-euˬ ma. Teu naˇ aˬ dui-ahˇ aˬ myah luꞈ caw ba nehˬ-eu muiˬ-eu mehˇ nmˇ jawˇ meh. Ehˇ k’awꞈ aˬ dui aˬ yawꞈ maꞈ neh bi caw ba ma laˬ. Noeˬ dahˇ doe laˇ-euˬ mehˇ nmˇ aˬ li yaw myaˬ g’aˬ ngaˬ-ahˇ caw ba nehˬ-eu miˇ neh laˬ k’aˬ cehˇ-eu lehˇ miˇ-a. Yaw jeˬ ma jeˬ teu ngeh aˇ maꞈ-ahˇ sheuˬ g’eh-eu g’aˬ pyeuꞈ-eu mehˇ nmˇ Jeˬ Aˬ Baˬ-laoˬ hawˇ-eu Beˬdeˬlaˇ-ahˇ jawˇ-eu Peˇ Laˬ-suiˬ meh.\nTeu ngeh yamˬ-ahˇ yawˬ gaˇ na luꞈ tsawˇ haˬ yaw ba yaw naˆ tseˇ paˆ-eu meh. Tiˬ poˆ KKK aˇ muˇ nga nyaꞈ g’a luꞈ-eu Tehˇneˇsiˬ meuˬ doe doe-ehˇ cah-eu meh. K’oeˇ naˇ tiˬ poˆ nga nyaꞈ tsaꞈ gaˬ iˇ ngeh siˬ daˬ-ahˇ iˇ cuꞈ dawˇ g’aˬ-awˇ gaˇ nyiˇ kuˆ-ahˇ iˇ-eu lehˇ g’eh ngeh yaw ba yaw naˆ tseˇ paˆ-eu sahˬ tsawˆ taˬ-euˬ aˬ li tiˬ g’aˬ nui ma pehˇ pehˇ-ehˇ ngaˬ-eu jeˬ nah caw teh le-eu meh. Teu gaˇ teu g’aˬ naˆ maˬ tseˇ mawˇ doˆ loˆ-eu mehˇ nmˇ yaw ba tiˬ g’aˬ mawˇ-awˇ aˬ yawꞈ jiˇ caw teh le-euˬ meh. Aˬ yawꞈ “Mehˇ nmˇ Heuˇ-teuˬ-oˇ yawˬ jeˬ na ok miˇ-a laˬ?” lehˇ naˇ haˬ-eu meh. Aˬ li teu g’aˬ gaˇ nyiˇ kuˆ-ahˇ jiˇ maˬ laˇ ahˇ ni kawˇ ma-ehˇ cehˆ doˆ g’eh-euˬ meh. Yaw myaˬ k’oꞈ laꞈ k’oeˇ tsawˇ haˬ yaw ba yaw naˆ tseˇ paˆ-eu heu naˇ shaˬ jiˇ yaw ba yaw naˆ-euˬ gaˇ kawˆ tehꞈ-ehˇ maˬ ngeuˇ-a. Aˬ dui yawˬ g’aˬ na luꞈ pi luꞈ-eu iˬ baˇ baˬ da neh meh. K’oeˇ naˇ aˬ dui-euˬ mehˇ nmˇ deuˬ shaˬ jiˇ yaw ba yaw naˆ k’awꞈ aˬ dui-euˬ mehˇ nmˇ pyeuꞈ-awˇ aˬ yawꞈ maꞈ aˬ dui-euˬ g’aˇ duˬ shiˇ dah peuˬ meh lehˇ ngaˇ ya siˬ-euˬ ma.\nAˇ saˬ saˬ leˇ ngeh dehꞈ dzaˬ laˇ\nNgaˇ aˇ maꞈ-ahˇ sheuˬ g’eh-eu g’aˬ 12 k’oꞈ geuꞈ-awˇ gahˬ kaˬ-ahˇ sheuˬ g’eh-eu g’aˬ 21 k’oꞈ geuꞈ-euˬ ma. Teu ngeh nga nyaꞈ muiˬ-eu gaˇ kawˆ hawˇ-eu g’aˬ ahˇ laˇ-eu gaˇ kawˆ yaw myaˬ jeˬ-ahˇ ya puˬ-euˬ ma. K’oeˇ naˇ nga nyaꞈ-euˬ g’aˇ duˬ muiˬ dui dui-eu gaˇ kawˆ tiˬ hmˬ dawˬ luꞈ-a siˬ. Teu naˇ Yehꞈ siˬ ba la 1997 k’oꞈ-ahˇ nga nyaꞈ neh yuꞈ maˆ maˆ taˬ-euˬ jeˬ maˇ diˇ pyeuꞈ laˇ-euˬ teu meh. Nga nyaꞈ-ahˇ Aˬmeˬliˇkaˬ-euˬ Beˬdeˬlaˇ-ahˇ mˇ laˇ lehˇ kuˇ-eu meh. Nga nyaꞈ heu-ahˇ sahˬ boꞈ boꞈ g’eh-euˬ gaˇ neh naˇ 38 k’oꞈ keuˆ ni dawˬ-euˬ ma. G’oeˬ siˬ ba la 1997 k’oꞈ-ahˇ nga nyaꞈ Beˬdeˬlaˇ-ahˇ mˇ dahˬ beh iˇ-euˬ ma. Yaw beh nga nyaꞈ Beˬdeˬlaˇ-ahˇ tiˬ k’ehˇ laˇ k’ehˬ bi caw ba le-eu tehꞈ paˬ lehˇ noeˬ-euˬ ma. Ehˇ k’awꞈ noeˬ-euˬ loꞈ-ehˇ maˬ ngeuˇ-a.\nGawˇliˬ-yaˬ poeˬ dui dui-eu sehˇ pyeuꞈ-awˇ nymˬ-mˇ keuˆ ni pyeuꞈ luꞈ-a siˬ\nMˇ dah beh iˇ ngeh ngaˇ Tsaꞈ gaˬ-eu paw haw piˇ-eu gaˇ mˇ-euˬ ma. Heu paw mˇ-eu mehˇ nmˇ deuˬ miˇ k’ahˬ doe ni jawˇ-eu aˇ muˇ-ahˇ sheuˬ g’eh-eu deuˬ-ahˇ neh maˬ ehˇ aˇ maꞈ-ahˇ sheuˬ g’eh-eu deuˬ-ahˇ neh maˬ ehˇ heu deuˬ-ahˇ neh sahˬ boꞈ za-eu meh. Aˬ yawꞈ maꞈ naˇ haˬ-eu jeˬ teu naˇ coi loeˆ tsehˆ lehˆ gaˇ kawˆ deuˬ hawˇ-eu shaˬ-eu gaˇ kawˆ deuˬ pyeuꞈ-eu meh. Heu paw mˇ-eu mehˇ nmˇ deuˬ nui ma g’awˬ mahˇ ni taˬ-awˇ ngaˬ-ahˇ dzaw nehˬ laꞈ-eu miˇ neh guiˬ lahˬ huiˬ dui dui miˇ-a. Ngaˇ teu gaˇ paˇ ya mˇ iˇ-euˬ naˇ k’awꞈ mehˇ nmˇ teu deuˬ-ahˇ neh dzaw paˬ-ehˇ g’eh-eu g’awˬ mya jeˬ jaˆ-a siˬ.\nGawˇliˬ-yaˬ hawˇ-eu ngaˇ Beˬdeˬlaˇ dehꞈ ziˇ-ahˇ gaˬ dui dui nya. Nga nyaꞈ uˬ shaw yaw naꞈ-ehˇ tuˇ dzaw taˬ-euˬ heu naˇ Beˬdeˬlaˇ-ahˇ mˇ ngeh gaˇ dahˇ tsoeˬ dui dui-eu meh. Ngaˇ Tsaꞈ gaˬ-eu paw haw piˇ-eu gaˇ-ahˇ tiˬ k’oꞈ mˇ g’aˬ naˇ Uˆ lahˇ aˇ muˇ-euˬ tsaꞈ gaˬ-eu gaˇ-ahˇ caw ba-eu gawˬmiˬtiꞈ ya geuꞈ-awˇ 1999 k’oꞈ-ahˇ ngaˇ Uˆ lahˇ-eu aˇ muˇ ya geuꞈ-euˬ ma. Ngaˇ gaˇ heu laꞈ k’oeˇ neh g’awˬ mya jeˬ ya dzaw-euˬ ma. Aˇ yeˇ huiˬ dui dui-eu tiˬ jeˬ naˇ aˇ muˇ-ahˇ sheuˬ g’eh-eu g’aˬ tsawˇ haˬ maˬ ngeuˇ-a Yeˬsuˇ Ka li meh lehˇ ya siˬ-euˬ heu meh.\n1999 k’oꞈ ahˇ neh naˇ ngaˇ muiˬ dui dui-eu jeˬ pyeuꞈ-eu Uˆ lahˇ-eu aˇ muˇ ya geuꞈ-euˬ ma\nGaˇ hu dehꞈ dzeuˇ laꞈ-euˬ gaˇ shaˇ noeˬ haw ngeh ngaˬ-ahˇ yawˬ haˇ yawˬ ha Miˬyehˇ g’aˇ duˬ ngehˬ dah-eu Aˬmoˆ-ahˇ duˇ leˇ nya. Yeˬhawˇbaˬ taˬ aw-eu yawˇ bo zaˬ Aˬmoˆ-ahˇ haw mawˇ-euˬ meh. Aˬmoˆ iˇ shaˬ zaˬ-euˬ dzaˇ pyeuꞈ-eu siˬ guˬ yaˇ kmˇ mˇ dzaˬ-eu tsawˇ haˬ pyeuꞈ k’awꞈ Yeˬhawˇbaˬ aˬ yawꞈ-ahˇ ngehˬ dah-eu g’aˬ bi geuꞈ-awˇ gaˇ heu mˇ ngeh guiˬ lahˬ g’awˬ mya ni biꞈ-euˬ meh. (Aˬmoˆ 7:14 15) Teu gaˇ duˇ ni Yeˬhawˇbaˬ ngaˇ loꞈ-ehˇ g’eh-eu Eˇdiˬ-yaˇnaˬ gahˬ kaˬ Liˇbaˬtiˬ meuˬ-ahˇ jawˇ-eu iˇ shaˬ shaˬ-eu yaˇ mˇ zaˬ-euˬ aˬ li-ahˇ haw mawˇ-euˬ meh. Yeˬhawˇbaˬ ngaˬ-ahˇ guiˬ lahˬ biꞈ dui dui-euˬ meh. Heu gaˇ ehˇ taˬ-euˬ heu k’awꞈ maˬ jiˇ-aˬ siˬ. (Dawˬdaˬ 10:22) Dahˬ beh ngeh ngaˬ-euˬ dehꞈ ziˇ tiˬ jeˬ-iˬ maˬ jaˆ k’awꞈ aˇ saˬ saˬ leˇ ngeh-aˬ maˬ noeˬ-euˬ gaˇ keuˆ ni jaˆ dui dui laˇ-euˬ meh.\nYeˬhawˇbaˬ ‘oˇ oꞈ-eu laꞈ k’oeˇ aˇ siˬ siˬ le-eu” deuˬ-ahˇ gaˬ\nAˬ dui aˬ jeˬ miˇ neh ‘aˇ siˬ ya siˬ dui dui’ le-eu nga?\nNawˬ-ahˇ muiˇ-eu g’aˬ-ahˇ siˬ nya\nZaˬ guˬ deuˬ ziꞈ dah ni yawꞈ-awˇ nehꞈ sahˬ paˬ nehˬ-ehˇ deuˆ ceh ceh\nDehꞈ ziˇ gaˇ kawˆ Dahˬ beh ngeh iˇ shaˬ shaˬ k’awꞈ aˇ saˬ saˬ leˇ ngeh dehꞈ dzaˬ laˇ\nText Publication download options Loꞈ-eu nymˇgoˇ (Dzaw ngeh zmˬ-eu dmˬ) Ngaˬ siˬ ba la 2018\nNgaˬ siˬ ba la 2018\nLoꞈ-eu nymˇgoˇ (Dzaw ngeh zmˬ-eu dmˬ) Ngaˬ siˬ ba la 2018